सार्वजनिक हितका लागि सन्देशमूलक सूचना
महिला हिंसा अन्त्य गरौँ, समानता र सम्मानयुक्त समाज निर्माण गरौँ !
महिला हिंसा कुनै एक व्यक्ति वा परिवारको मात्र समस्या नभई समग्र समाजको विकास र सभ्यतामाथिको चुनौती हो। महिलामाथि हुने शारीरिक, मानसिक, यौनजन्य, आर्थिक तथा सामाजिक हिंसा र विभेद मानव अधिकारको गम्भीर उल्लङ्घन हो।
महिलालाई कमजोर होइन, समाज परिवर्तनका संवाहक र विकासका महत्वपूर्ण साझेदारका रूपमा सम्मान गरौँ। घर, परिवार, समुदाय तथा सार्वजनिक स्थलमा महिलामाथि हुने कुनै पनि प्रकारका हिंसा, दुर्व्यवहार, शोषण, बालविवाह, दाइजो प्रथा, छाउपडी तथा लैङ्गिक विभेदको अन्त्य गर्न सबै एकजुट बनौँ।
महिला हिंसा सहनु हुँदैन, लुकाउनु हुँदैन र हिंसा गर्ने व्यक्तिलाई संरक्षण गर्नु हुँदैन। हिंसामा परेका महिलालाई दोषारोपण गर्ने होइन, उनीहरूको कुरा सुनौँ, साथ दिऔँ र न्याय प्राप्तिका लागि सहयोग गरौँ।
महिलाको सम्मान, सुरक्षा, समान अवसर र निर्णय प्रक्रियामा अर्थपूर्ण सहभागिता सुनिश्चित गर्नु हामी सबैको साझा जिम्मेवारी हो।
आउनुहोस्,
· महिला तथा बालिकाको अधिकार र स्वतन्त्रताको सम्मान गरौँ।
· लैङ्गिक समानता र समावेशी सोचलाई व्यवहारमा उतारौँ।
· हिंसाविरुद्ध आवाज उठाऔँ र पीडितलाई न्याय दिलाउन सहयोग गरौँ।
· छोरी र छोराबीच समान व्यवहार र अवसर प्रदान गरौँ।
· हिंसामुक्त, सुरक्षित र सभ्य समाज निर्माणमा हातेमालो गरौँ।
महिला सुरक्षित भए परिवार सुरक्षित हुन्छ, परिवार सुरक्षित भए समाज समृद्ध हुन्छ।
हिंसा अन्त्यको सुरुवात आफ्नै घर र व्यवहारबाट गरौँ।

